ગણદેવીની દેવસર ગ્રા.પં.ના સભ્યની કલેકટરને રાવ
સરપંચના ભાઇએ ધમકી આપી વોર્ડ સભ્યને સભામાંથી કાઢી મુકયા
સરપંચ મનુભાઇ ભંડારી અને તેના ભાઇ એવા ગણદેવી તા.પં.ના કારોબારી ચેરમેન બુધુભાઇ સામે કાર્યવાહીની સભ્યની માંગ
ગણદેવી, શુક્રવાર
ગણદેવી તાલુકાના દેવસર ગામના વોર્ડ નંબર-૧૨ના સભ્યએ કલેકટરને ફરિયાદ કરી વોર્ડ નં. ૧૨માં ગંદકીથી ભરેલા ઉકરડાઓ દુર કરવાની, સફાઇ કરવાની તથા ગ્રામપંચાયતની સામાન્ય સભામાં સભ્ય સિવાયની વ્યક્તિની દખલઅંદાજગીરી દુર કરી ગુનાહિત ધમકી આપનાર સરપંચ અને તેના ભાઇ સામે કાર્યવાહી કરવાની માંગણી કરી છે. અને પગલાં ભરવામાં નહીં આવે તો આમરણ ઉપવાસ કરવાની ચીમકી ઉચ્ચારી છે. સરપંચના ભાઇ એવા ગણદેવી તાલુકા પંચાયતની કારોબારી સમિતિના ચેરમેને સભામાં હાજર રહી ફરિયાદ કરનાર સભ્યને સભામાંથી ચાલ્યા જવાનું જણાવી ''જે તોડવું હોય તે તોડી લેજે.' એવી ધમકી આપી હતી.
ગણદેવી તાલુકાના દેવસર ગ્રામપંચાયતના વોર્ડ નંબર-૧૨ના સભ્ય દર્શનસિંગ વધુસિંગ લબાનાએ કલેકટરને ફરિયાદ કરી છે કે, વોર્ડ નંબર-૧૨માં જાહેર શૌચાલય સફાઇકામ, આરોગ્ય વિષયક સેવાઓ આપવામાં દેવસર ગામના સરપંચ તદ્દન નિષ્ફળ રહ્યાં છે અને વોર્ડ નં. ૧૨ આખો જાહેર ઉકરડામાં ફેરવાઇ ગયો છે. જેનાથી ચોમાસામાં ડુક્કર અને કુતરાઓનો પણ વ્યાપક ઉપદ્રવ હોય આખા વોર્ડમાં તીવ્ર દુર્ગંધ મારી રહી છે. જેના કારણે ડેંગ્યુ, મલેરેયિા, ફાઇલેરીયા, ટાઇફોઇડ જેવા મોટા રોગચાળા ફેલાવાની દહેશત વર્તાઇ રહી છે. આ બાબતે અરજદારે ગ્રા.પં.માં વારંવાર જાણ કરતા દેવસરના સરપંચ અને તેમના મોટાભાઇ બુધુભાઇ ગાંડાભાઇ ભંડારી કે જેઓ ગણદેવી તાલુકા પંચાયતની કારોબારી સમિતિના ચેરમેન છે. અને કાયદાકીય રીતે સામાન્ય સભામાં હાજર રહેવાનો અધિકાર ન હોવા છતાં તેઓએ હાજર રહી અરજદાર દર્શનસિંગને ધમકી આપી હતી કે, છાનોમાનો બેસી રહે અથવા સભા છોડી ચાલ્યો જા અને જે તોડવું હોય તે તોડી લેજે.
બાદમાં બુધુભઆઇ ગાંડાભાઇ ભંડારીએ દર્શનસિંગને સભામાંથી બહાર કાઢી મુકયા હતા. તેમને કાયદાકીય રીતે આવું કરવાનો કોઇ હક્ક કે અધિકાર નથી. કારણ કે તેઓ ગ્રામપંચાયતના રેકોર્ડ દફતરે ચૂંટાયેલા સભ્ય નથી. વળી તેઓએ દર્સનસિંગને કહ્યં કે, ભારત સરકારનો કોઇ કાયદો મને લાગુ પડતો નથી. તું તારે થાય તે કરી લેજે, અમ કહી ભારતના કાયદાનું પણ અપમાન કર્યું છે.
આ બાબતે ગામના સરપંચ મનુભાઇ ગાંડાભાઇ ભંડારી બુધુભાઇ ભંડારીના ભાઇ તથા હોય આંખ આડા કાન કરે છે. સાધારણ સભાને સરપંચ ચલાવતા નથી પરંતુ તેના ભાઇ બુધુભાઇ ભંડારી ચલાવે છે અને સરપંચ કોઇ રજૂઆત ધ્યાને લેતા નથી. તમામ રજૂઆત પ્રત્યે દુર્લક્ષતા સેવાય છે. સરપંચ તથા તેમના ભાઇ બુધુભાઇ ભંડારી ગુનામાં સંડોવી દેવાની તથા જાનથી મારી નાંખવાની ધમકીઓ પણ આપે છે તેમ કલેકટરને કરેલી ફરિયાદમાં ઉલ્લેખ કરી કાર્યવાહીની દર્શનસિંગ લબાનાએ માગણી કરી છે.